รัฐมนตรีว่าการกระทรวงยุติธรรม ตั้งเป้าใช้เครื่องมือพิเศษ ยึดทรัพย์ยาเสพติดให้ได้มากกว่า 700 ล้านบาทต่อปี
รัฐมนตรีว่าการกระทรวงยุติธรรม ตั้งเป้าใช้เครื่องมือพิเศษ ยึดทรัพย์ยาเสพติดให้ได้มากกว่า 700 ล้านบาทต่อปี นายสมศักดิ์ เทพสุทิน รัฐมนตรีว่าการกระทรวงยุติธรรม เปิดเผยถึงการใช้เทคโนโลยี มาช่วยปราบปรามยึดทรัพย์เครือข่ายยาเสพติด ว่า ขณะนี้ได้นำเครื่องมือพิเศษในการสืบค้นข้อมูลมาใช้แล้ว โดยขอยืมซอฟแวร์และเซิฟเวอร์ จากบริษัทผู้พัฒนาเทคโนโลยีมาทดลองใช้ระยะเวลาสั้นๆ ประมาณ 3-6 เดือน เพื่อตรวจสอบธุรกรรมทางการเงิน หาความเชื่อมโยงระหว่างผู้ค้ายาเสพติด แล้วนำไปสู่การยึดทรัพย์และตัดวงจรยาเสพติด เวลานี้ทดลองใช้เครื่องมือพิเศษดังกล่าวมาประมาณ 2-3 วัน ถือว่าผลออกมาค่อนข้างดี มีโอกาสที่จะแก้ปัญหาได้นายสมศักดิ์ กล่าวอีกว่า งบบูรณาการปราบปรามยาเสพติดต่อปีใช้เงินถึง 5,200 ล้านบาท เพื่อให้สำนักงานคณะกรรมการและปราบปรามยาเสพติด หรือ ป.ป.ส. ตำรวจ ทหาร สาธารณสุข มหาดไทย ดำเนินการ แต่ในทางกลับกันสามารถยึดทรัพย์ต่อปีได้เพียง 700-800 ล้านบาทเท่านั้น หากเป็นการลงทุนถือว่าขาดทุนมหาศาล หากระยะเวลาสั้นๆ ที่เราทดลองใช้เครื่องมือพิเศษแล้วได้ผลงานที่น่าพอใจ สามารถยึดทรัพย์ได้มากกว่าเดิมหลายเท่าตัว ตนอาจจะพิจารณาทำเรื่องเข้าสู่ที่ประชุมคณะรัฐมนตรีและหน่วยงานที่เกี่ยวข้องในการนำเครื่องมือตัวนี้มาใช้อย่างเต็มระบบ ขณะนี้ทดลองใช้เพียง 1 ยูสเซอร์ แต่หากเต็มระบบจะใช้ได้ประมาณ 8 ยูสเซอร์ เสียเงินค่าบำรุงรักษาให้กับบริษัทที่ยืมมาทดลองใช้เท่านั้น จากนี้ต้องดูสถิติเปรียบเทียบระหว่างก่อนใช้และหลังการใช้งาน หากผลงานเห็นว่าดีและคุ้มค่า ยึดทรัพย์ได้มากกว่าเดิมหลายเท่าตัว จะทำเรื่องขออนุมัติจากที่ประชุมคณะรัฐมนตรีและหน่วยงานที่เกี่ยวข้องเพื่อขอจัดซื้อ แต่ต้องย้ำว่าผลงานต้องดีจริงๆ เพราะหากไม่ดีและไม่คุ้มค่าจะไม่ทำเรื่องจัดซื้ออย่างแน่นอน